[pic] | KOMISIA EURÓPSKYCH SPOLOČENSTIEV | Brusel, 8.12.2006 KOM(2006) 769 v konečnom znení ZELENÁ KNIHA o satelitných navigačných aplikáciách ZELENÁ KNIHA o satelitných navigačných aplikáciách (Text s významom pre EHP) 1. Úvod Európska únia stavia globálny satelitný navigačný systém (GNSS) obsahujúci systémy GALILEO a Egnos, ktorý bude ponúkať súbor polohovacích, navigačných a časových služieb. Prínosy tejto technológie už boli dokázané dostupnosťou Globálneho polohovacieho systému Spojených štátov (GPS). Aplikácie sa neustále vyvíjajú a pokrývajú všetky profesie a sektory svetového hospodárstva. Trh výrobkov a služieb by mal v roku 2025 podľa predpovedí dosiahnuť 400 miliárd EUR. Cieľom tejto zelenej knihy, ktorá je určená pre všetky záujmové skupiny, je začať rozhovory o tom, čo je verejný sektor schopný urobiť s cieľom vytvoriť vhodnú politiku a právny rámec na podporu vývoja satelitných navigačných aplikácií, okrem finančnej podpory na výskum a na vytvorenie infraštruktúry. GALILEO je vlajkovou loďou Európskej kozmickej politiky. Medzi jej ciele patrí okrem iného odpovedať na potreby občanov, slúžiť iným politikám EÚ, zameriavať sa na kozmické aplikácie a zlepšovať európsku konkurencieschopnosť. Galileo je vynikajúcim nástrojom na dosiahnutie týchto výsledkov. Systém GALILEO je tiež potrebné vnímať v širšom kontexte programu Komisie zameraného na podporu inovácií a lisabonskej stratégie, v ktorej môžu byť činnosti verejného sektora kľúčovými prvkami podpory rozvoja svetových konkurencieschopných spoločností. Je dobrým príkladom vedúceho trhu. V tomto dokumente je položených viacero otázok: odpovede bude analyzovať Európska komisia a použije ich ako základ pre svoje odporúčania pre Radu a Parlament. Podrobnejšie informácie o infraštruktúre GALILEO a konzultačnom postupe nájdete na adrese[1] - http://ec.europa.eu/dgs/energy_transport/galileo/green-paper/index_en.htm Zároveň s touto konzultáciou sa otvorí súťaž pre mládež vo veku od 15 − 25 rokov o najviac inovatívne nápady pre použitie satelitných navigačných technológií a služieb. Výherca bude odmenený cenou. Podrobnejšie informácie nájdete na - http://ec.europa.eu/dgs/energy_transport/galileo/green-paper/index_en.htm 2. SATELITNÁ NAVIGÁCIA 2.1. Polohovacie, navigačné a časové služby Používateľ môže pomocou špeciálneho elektronického zariadenia presne stanoviť polohu a čas. Vďaka technologickému pokroku miniaturizácia prijímačov umožní ich montáž do iných zariadení ako napríklad do mobilných telefónov. Systém GALILEO je založený na rozmiestnení 30 satelitov, ktoré vysielajú sériu signálov veľmi vysokej kvality. Prijímače spracujú tieto signály a na základe nich stanovia svoju polohu. Všetky ostatné funkcie ako presné zistenie polohy na digitálnej mape alebo prenos informácií o polohe pre iné účely sa vykonávajú v užívateľskom zariadení. Satelitná navigačná infraštruktúra je sama o sebe „pasívnej“ koncepcie, t. j. nepozná polohu užívateľa. 2.2. Infraštruktúra Systém GALILEO bude poskytovať veľmi presné polohovacie a časové služby po celom svete pre civilné aplikácie. Vďaka spoľahlivosti bude možné ľahko vyvíjať technológie prijímačov a aplikácií. Egnos, európsky systém, ktorý dopĺňa a zlepšuje výkon GPS najmä nad Európou už poskytuje služby v skúšobnej prevádzke. Vypustenie prvého skúšobného satelitu GALILEO sa konalo v roku 2005. Druhý skúšobný satelit je naplánovaný na rok 2007. Prvé štyri satelity prevádzkovej konštelácie budú vypustené v roku 2008. Súkromné konzorcium potom rozmiestni celú konšteláciu prostredníctvom Verejno-súkromnej partnerskej zmluvy. Tieto služby budú sprístupnené v roku 2011. Systém GALILEO má významný medzinárodný rozmer. Na základe záujmu, ktorý prejavili ostatné národy sveta, boli vypracované dohody o spolupráci s cieľom podporiť a rozvinúť používanie systému GALILEO na celom svete. Taktiež je zabezpečená kompatibilita s americkým systémom GPS, čím sa umožní kombinované používanie obidvoch systémov. Práve prebieha príprava „Európskeho rádionavigačného plánu“, ktorého cieľom je koordinovať rôzne navigačné infraštruktúry v Európe. 2.3. Aplikácie Rozvoj satelitnej navigácie sa týka všetkých sektorov moderného hospodárstva. Trh výrobkov a služieb rastie každoročne o 25 %. V roku 2020 bude v prevádzke približne 3 miliardy satelitných prijímačov. Satelitná navigácia sa stáva v čoraz vyššej miere súčasťou každodenného života európskych občanov, nielen v ich automobiloch a mobilných telefónoch, ale tiež v distribučných energetických sieťach alebo bankových systémoch. Aplikácie sa týkajú širokého rozsahu sektorov, nielen v oblasti prepravy a komunikácie, ale tiež v iných trhoch, ako napríklad zememeračstvo, poľnohospodárstvo, vedecký výskum, turistika a iné. Prijímače sa dnes nachádzajú vo všetkých druhoch elektronických zariadení určených na každodenné použitie, ako sú napríklad mobilné telefóny, osobní digitálni asistenti, fotoaparáty, prenosné počítače alebo náramkové hodinky. Oblasť mobilných telefónov predstavuje nádejný trh s viac ako 2 miliardami používateľov mobilných telefónov. Každoročne sa predá pol miliardy zariadení, s vyhliadkou 1 miliardy pre rok 2020, čo umožní službám satelitného polohovania rýchle preniknúť na trh. Vozidlá budú vo väčšej miere vybavené navigačnými zariadeniami. Podľa opatrných odhadov sa v roku 2020 predá 50 miliónov jednotiek. Riadenie dopravy je na pokraji revolúcie: niekoľko stoviek tisícov kontajnerov je už vybavených zariadeniami na monitorovanie a sledovanie pomocou GNSS. Vďaka týmto zariadeniam môžu logistické spoločnosti ponúkať svojim zákazníkom rýchlejšie a lepšie služby. Pohyby kontajnerov je tiež možné monitorovať z bezpečnostných dôvodov. Pre navigáciu po mori a vodných tokoch je satelitná technológia prirodzeným výberom. Toto rovnako potvrdzuje objem predaja námorných prijímačov (viac ako 1 miliarda EUR) a prijímanie príslušných predpisov. To isté platí pre leteckú navigáciu, ktorá si vyžaduje spoľahlivý prostriedok na zvýšenie systémovej kapacity prepravy miliónov občanov. 2.4. Vývoj technológie Nové technológie ako napríklad rádiové frekvenčné identifikačné zariadenia, geografické informačné systémy, miniaturizácia prijímačov a znižovanie spotreby energie a synergie s telekomunikáciami vytvoria v nasledujúcich rokoch podmienky na príchod širokej škály nových zariadení založených na využívaní satelitného polohovania. Rozvíjajú sa tiež polohovacie riešenia do „vnútorných priestorov“ s cieľom prekonať súčasné obmedzenia. Súčasne s rozvojom systému GALILEO, Európska únia spustila GMES (Globálne monitorovanie pre životné prostredie a bezpečnosť), systém určený na pozorovanie zeme pre informačné systémy orientované na používateľa. Rôzne aplikácie GNSS budú využívať doplnkové technológie GALILEO a GMES. Vývoj potrieb používateľov smeruje k rozvoju integrovaných telekomunikácií, meteorologických, polohovacích a monitorovacích kozmických systémov v mnohých oblastiach vysokého strategického významu, hospodárskej hodnoty a oblastiach spoločenských výhod. Tento vývoj si vyžaduje, aby verejné orgány prepracovali regulačný rámec. 3. Oblasti uplatňovania GALILEO bude poskytovať päť služieb, ktoré bude možné použiť v rôznych sektoroch. V tejto zelenej knihe sú uvedené štyri z nich: - služba s otvoreným prístupom, ktorá bude určená najmä pre masový trh, - obchodná služba pre profesionálnych užívateľov, ktorí vyžadujú vynikajúci výkon a záruky, - bezpečnostná služba, ktorá bude určená na použitie v situáciách ohrozenia ľudského života, a preto si bude vyžadovať neporušiteľnosť informácií, a - vyhľadávacia a záchranná služba, určená na lokalizáciu núdzových udalostí a začatie záchranných operácií. Piata služba, t. j. „verejná regulovaná služba“ nespadá do rámca tejto zelenej knihy. Práve prebieha konzultácia ohľadom používania tejto služby pre bezpečnostné aplikácie priamo s vládnymi a komunitárnymi subjektmi. 3.1. Polohovacie služby a núdzové volania Polohovacie služby a služby osobnej mobility predstavujú vďaka integrácii satelitných navigačných prijímačov do mobilných telefónov alebo iných komunikačných prostriedkov najväčší masový trh pre satelitnú navigáciu. Vyhliadka poskytovať užívateľom „na mieru ušité informácie“ otvára nový svet pre operátorov mobilných telefónnych sietí a poskytovateľom služieb: zákazníci môžu mať prístup k špecifickým informáciám „určeným pre blízke okolie“, ako napríklad najbližšia nemocnica, najvhodnejšia cesta k čerpacej stanici alebo najbližšej reštaurácii. Prínosom môžu byť tiež núdzové služby: každoročne sa v Európskej únii uskutoční približne 180 miliónov núdzových volaní, 60 − 70 % z nich sa uskutoční použitím mobilných telefónov[2]. Vo viac ako milióne prípadov nie je možné vyslať núdzové vozidlá z dôvodu nedostatočných informácií o polohe. Európske iniciatívy vyvíjajú partnerstvo medzi verejným a súkromným sektorom s cieľom definovať rámec a technické riešenia na zavádzanie efektívneho riadenia núdzových hovorov[3]. Systém GALILEO môže radikálne zlepšiť presnosť polohovacích služieb a niektoré orgány civilnej ochrany už uviedli, že jeho používanie zabezpečí zrýchlenie núdzových služieb. 3.2. Cesty Aplikácie GNSS v cestnom sektore zahŕňajú široký rozsah funkcií, od telematických služieb a navigačných zariadení až po elektronický výber poplatkov (EFC) na diaľnici alebo mestského mýtneho, ako aj bezpečnostné aplikácie a úhradu poistného podľa vzdialenosti. Prakticky všetkých 240 miliónov vozidiel, ktoré jazdia v EÚ by mohlo využívať najmodernejšie navigačné systémy a očakáva sa, že mnohé obmedzenia iniciatív „inteligentného prepravného systému“ bude možné prekonať vďaka systému GALILEO. V posledných rokoch sa rýchlo vyvíjajú cestné mýtne systémy. Niektoré krajiny už zaviedli systémy účtujúce na základe kilometrovej sadzby pomocou GNSS, najmä pre vozidlá ťažkej nákladnej dopravy na medzimestských diaľniciach. Na niektorých miestach sa už používajú pravidlá spoplatnenia v mestských zápchach. V smernici 2004/52 sa vyžaduje, aby všetky nové EFC systémy používali jednu alebo viaceré z týchto technológií: satelitnú navigáciu, mobilný telefón, určenú na komunikáciu s krátkym dosahom alebo akúkoľvek kombináciu týchto systémov. Odporúča sa satelitná navigácia, pretože je flexibilná a najvhodnejšia pre európsku politiku spoplatňovania, lebo si nevyžaduje žiadnu infraštruktúru a je možné ju prirodzene ľahko rozširovať. Umožňuje uplatňovanie rôznych cenových režimov, interoperabilitu a služby inteligentného systému dopravy. Systémy riadenia dopravy, dopravné systémy v reálnom čase a systémy cestových informácií tiež pomáhajú zlepšiť efektivitu dopravy[4]. Iniciatíva „eSafety“, ktorá obsahuje veľký počet aplikácií, ktoré môžu využívať presné určovanie polohy vozidla, pripúšťa vytvorenie celoeurópskeho štandardu pre núdzové hovory z vozidla[5],[6] ako prioritu pre zníženie času núdzového zásahu o 40 až 50 %, vďaka čomu by sa mohlo potenciálne zachrániť 2500 životov. Poskytovanie smerovacích údajov a umožnenie identifikácie strany diaľnice, na ktorej sa nehoda stala, predstavujúce najdôležitejšie informácie pre ambulancie a záchranné tímy, sú jasným prínosom dodatočného využitia služieb systému GALILEO. Obchodné služby platby poistenia v závislosti od vzdialenosti sú už dostupné na trhu. Tieto služby sú založené na satelitnej navigácii v kombinácii s komunikáciou prostredníctvom mobilného telefónu. Poisťovne, ktoré ponúkajú tieto služby, používajú sadzby na základe vypočítaných vzdialeností alebo používajú finančné podnety na obmedzené používanie vozidiel. 3.3. Železnice Železničné infraštruktúry vždy používali signalizačné systémy a systémy na určovanie polohy vlakov, ktoré sú nainštalované najmä na koľajniciach. Tieto systémy si vyžadujú nákladné zariadenia a drahú údržbu. S cieľom zlepšiť interoperabilitu a znížiť náklady sa tieto systémy nahrádzajú novými štandardmi: Európsky systém riadenia železničnej dopravy a Európsky železničný kontrolný systém. Bola dokázaná realizovateľnosť železničných kontrolných systémov spĺňajúcich železničné bezpečnostné štandardy pomocou GNSS. Satelitná navigácia bola už zavedená v rôznych aplikáciách netýkajúcich sa bezpečnosti, ako napríklad pomocný systém kontroly dopravy, riadenie železničných zdrojov alebo zákaznícka podpora alebo tiež pre „pozitívnu vlakovú kontrolu“ ako to dokazuje príklad v Spojených štátoch amerických. Pomocou systému GALILEO je možné dosiahnuť zvýšenie bezpečnosti pre automatické vlakové ochranné a kontrolné systémy. 3.4. Námorné, rybolovné a vnútrozemské vodné cesty Vodné cesty na otvorenom mori alebo vo vnútrozemí sa na celom svete najčastejšie používajú na prepravu tovarov. Každodenne sa po svete pohybujú rôzne druhy plavidiel. Účinnosť, bezpečnosť a optimalizácia námornej dopravy sú kľúčovými otázkami, ku ktorým môže prispieť GNSS. Medzinárodná námorná organizácia (IMO) stanovuje požiadavky pre zariadenia určujúce polohu pre celosvetové rádiové navigačné systémy[7], pokiaľ ide o presnosť, celistvosť, súvislosť, dostupnosť a pokrytie pre rôzne fázy navigácie. Pre oceánsku a pobrežnú navigáciu, IMO stanovuje navigačné požiadavky a štandardy pre palubné vybavenie. V dnešnej dobe prevádzkované satelitné navigačné systémy ako také nespĺňajú tieto požiadavky, preto sú stále na zlepšenie výkonu GNSS potrebné rozširujúce systémy[8], ktoré však ešte stále nie sú uznané. Avšak systém GALILEO môže poskytnúť využitie pri aplikáciách zameraných na ochranu ľudského života, pre zlepšenie bezpečnosti a pre „automatické identifikačné systémy“. IMO[9] zdôrazňuje používanie GNSS na približovanie lodí k prístavom, pre prístavy a pre obmedzené vody. Existujúce a plánované systémy, ktoré poskytujú súbor služieb plavidlám na mori (ako „Dopravné služby pre plavidlá“ a „Automatický identifikačný systém“) tiež spočívajú na prenose informácií o polohe, ktoré môže jasne poskytovať systém GNSS. Podľa smernice EÚ 2002/59/ES, ktorou sa zriaďuje monitorovací a informačný systém Spoločenstva pre lodnú dopravu a ktorá posilňuje námornú bezpečnosť a pripravenosť v prípade znečistenia, sa Európska únia zaviazala do roku 2008 zriadiť pobrežný monitorovací systém lodnej dopravy pre celú EÚ. GNSS sa tiež považuje za kľúčový nástroj „Globálneho námorného núdzového a bezpečnostného systému“, ktorý ustanovila IMO ako integrovaný komunikačný systém používajúci satelitnú a pozemnú rádiovú komunikáciu, ktorého cieľom je zabezpečiť rozosielanie pomoci na akékoľvek miesto, kde by mohla akákoľvek loď čeliť núdzovej situácii. V blízkej budúcnosti bude námorná bezpečnosť posilnená pomocou „Identifikačného a monitorovacieho systému s ďalekým dosahom“, ktorý má byť prijatý v roku 2006: umožní monitorovanie lodí mimo pokrytia pobrežných rádiových komunikačných staníc, pomocou identifikácie lodí, ich polohy, dátumu a času polohy prenášanej v pravidelných intervaloch alebo na požiadanie. Okrem toho systém SafeSeaNet[10] umožňuje rýchly prístup pre členské štáty EÚ ku všetkým dôležitým informáciám o lodiach prepravujúcich nebezpečný tovar. Mnohé námorné aplikácie bude potrebné certifikovať, pretože certifikácia zohráva významnú úlohu v spoločnom námornom priestore a rozvoji obchodu. Riadenie rybolovu spočíva na právnych predpisoch, ktorými sa definuje prístup plavidiel do niektorých oblastí, obmedzenia druhov výstroja a časov lovu rýb a kvóty množstiev niektorých druhov, ktoré je možné loviť. Dodržiavanie právnych predpisov sa sleduje pomocou efektívnych monitorovacích, kontrolných a dozorných režimov. Tradičné kontrolné nástroje boli od deväťdesiatych rokov doplnené satelitnou monitorovacou technológiou, ktorá je známa ako „Monitorovací systém plavidiel“[11], tento systém používa približne 8000 rybárskych lodí. Je nevyhnutne potrebné vedieť presnú polohu lodí. Vnútorné vodné cesty predstavujú len 6 % prepravnej premávky v porovnaní so 76 % pre cestnú dopravu: na zvýšenie významu vnútrozemských vodných ciest sa prijímajú opatrenia, ktoré sú zamerané na modernizáciu tohto sektora. Smernica 2005/44/ES o harmonizovaných riečnych informačných službách podporuje používanie informačných a komunikačných technológií na zvýšenie účinnosti a bezpečnosti logistických operácií a na zlepšenie ochrany životného prostredia. V smernici sa tiež odporúča použitie satelitných polohovacích technológií a ustanovenie špecifikácií na sledovanie a monitorovanie lodí. 3.5. Letectvo V leteckej oblasti predstavujú služby GNSS už dlhý čas doplnkový spôsob navigácie. Poskytujú tiež dodatočné služby pre mnohé letové fázy, počas oddychového lietania ako aj v obchodnej leteckej doprave. Medzinárodná civilná letecká organizácia stanovuje vlastnosti, ktoré musí mať lietadlo na let v špecifickom segmente letového priestoru a poskytuje operátorom lietadiel výber špecifického vybavenia na dosiahnutie týchto vlastností[12]. Analytici predpokladajú silný rast až do roku 2025, s potrebou viac ako 17 300 nových osobných a nákladných lietadiel vďaka trojnásobnému rastu osobnej dopravy a ešte vyššiemu rastu nákladnej leteckej dopravy. Presnosť a celistvosť služieb, ktoré poskytuje systém GALILEO umožní väčšie využitie existujúcich letísk, ktoré sa v súčasnosti nevyužívajú počas nepriaznivého počasia a v zlých podmienkach viditeľnosti. V Európe bude spoločný záväzok „SESAR“, ktorým sa zavádza právny rámec na poskytovanie leteckých navigačných služieb definovaných v štyroch Jednotných európskych leteckých nariadeniach, tiež spočívať na GNSS. 3.6. Civilná ochrana, riadenie núdzových situácií a humanitárna pomoc Pomáhanie obetiam zemetrasení, povodní, cunami a iných prírodných alebo ľudských katastrof je dlhodobým záujmom verejných orgánov. Zisťovanie polohy majetku, osôb a zdrojov má najvyšší význam pre záchranné operácie. Civilná ochrana spočíva na rozdielnych organizačných schémach v rôznych členských štátoch s istou autonómiou riadenia na regionálnej a mestskej úrovni. Na európskej úrovni bolo ustanovené Monitorovacie a informačné stredisko a Krízová platforma, ako nástroje na zvýšenie spolupráce v rámci Spoločenstva počas prírodných katastrof, núdzových situácií spôsobených námorným znečistením, chemickými nehodami a včasnými odpoveďami na politické krízy. Podľa európskej kozmickej politiky, Európske orgány vypracuvávajú súbor požiadaviek vzťahujúcich sa na kozmické infraštruktúry pre krízové riadenie civilných operácií, obsahujúce satelitnú navigáciu, pozorovanie zeme, telekomunikácie a signálovú špionáž. GNSS umožňuje monitorovanie zdrojov a pracovných síl, zlepšuje plánovanie a optimalizáciu prideľovania zdrojov a umožňuje rýchle odpovede v riedko osídlených a vzdialených oblastiach. GNSS tiež umožní monitorovať pohyby humanitárnych činiteľov a iných osôb na zemi a v krízových situáciách zlepší hodnotenie humanitárnych potrieb a dopadu, poskytne presné informácie o prístupových problémoch k postihnutému obyvateľstvu vo vzdialených oblastiach a v oblastiach so sťaženým prístupom, okamžite sledovať pohyby obyvateľstva, identifikovať bezpečné oblasti vhodné na založenie táborov pre utečencov/vnútorne premiestneného obyvateľstva mimo ohrozených oblastí, optimalizovať prideľovanie finančných, materiálnych a ľudských zdrojov, zvyšovať kapacitu rýchlej odpovede a posilňovať celkovú odpoveď humanitárnej pomoci. 3.7. Nebezpečný tovar Pre nebezpečný tovar bol definovaný súbor technických a administratívnych požiadaviek[13]. Kvôli ich potenciálne ničivej povahe musia byť tiež spracované v novom bezpečnostnom kontexte. Bude potrebné aktualizovať právny rámec za účelom zohľadnenia mnohých možností, ktoré môže ponúknuť systém GALILEO. V prípade zistenia anomálie alebo vybočenia z vopred nastavených trás GNSS umožňuje sledovanie a monitorovanie spolu s upozornením a poplašnými systémami. Použitie tejto technológie tiež zlepšuje núdzové zásahy. 3.8. Preprava živých zvierat Každý rok sa v Európskej únii prepravia milióny zvierat. Sledovateľnosť živých zvierat má veľký význam pri prevencii zdravotných podvodov, na zabezpečenie potravinovej bezpečnosti a na zabezpečenie zdravia živých zvierat. Nariadenie rady (ES) 1/2005 ustanovuje požiadavky na prepravu zvierat. Popri iných opatreniach toto nariadenie ukladá povinnosť používať GNSS vo všetkých nových diaľkových kamiónoch. Toto predstavuje významnú inováciu, ktorá uľahčí vykonávanie iných príslušných politík v oblasti zvierat a verejného zdravia ako napríklad zavádzanie identifikácie dobytka. Tento systém zohľadní súčasné existujúce systémy sledovania zvierat, ako napríklad webový systém „TRACES“, ktorý sa týka zásielok a dovozov. GNSS umožňuje v kombinácii s komunikáciou sledovanie v reálnom čase, čím znižuje administratívnu záťaž pre veterinárov a operátorov a prepravcom umožňuje v prípade potreby prijímať opravné opatrenia. Harmonizácia technických špecifikácií umožní rýchlejšie zavádzanie a uľahčí najmä získavanie údajov na úrovni EÚ. 3.9. Poľnohospodárstvo, meranie parciel, geodézia a zememeračstvo V EÚ 11 miliónov poľnohospodárov pestuje plodiny na 110 hektároch pôdy. Poloha a veľkosť parciel predstavujú kľúčové informácie určené na použitie pri výmene obchodných informácií a s vládnymi orgánmi pri poskytovaní subvencií[14]. Meranie parciel pomocou GNSS sa vykonáva každoročne s cieľom skontrolovať oprávnenosť žiadostí o subvencie. Informácie o približne 50 miliónoch poľnohospodárskych polí sú už uložené v digitálnom zemepisnom informačnom systéme integrovaného administratívneho a kontrolného systému Európskej únie v roku 2005. Kontrola platieb v zmysle spoločnej poľnohospodárskej politiky si čoraz viac vyžaduje podrobné a včasné informácie. Okrem toho farmári využívajú geo-informácie a GNSS na optimalizáciu plodín, znižovanie výživných látok a pesticídov a na zabezpečenie optimálneho využitia pôdy a vody. Využívanie GNSS môže výrazne zjednodušiť a zlepšiť geodetické údaje a zememeračské merania a pomôcť administratívam vytvoriť vhodné mapové databázy v prípadoch, v ktorých chýbajú informácie alebo sú k dispozícii len informácie nízkej kvality. 3.10. Energia, ropa a plyn Ropný a plynový priemysel využíva GNSS v rozsiahlej miere na operácie na pobreží a mimo pobrežia rovnako počas prieskumu ako pri ťažbe, pričom presnosť a záruky polohovacích služieb zohrávajú najdôležitejšiu úlohu. Pri zabezpečovaní ochrany a bezpečnosti prepravy ropy a plynu sa tiež využívajú polohovacie funkcie GNSS. V elektrickom sektore využívajú rozvodné siete elektrickej energie presné a precízne časovacie funkcie GNSS na svoju synchronizáciu. 3.11. Vyhľadávanie a zachraňovanie Funkcia vyhľadávania a zachraňovania systému GALILEO je európskym prínosom medzinárodnej spolupráci pri humanitárnom vyhľadávaní a zachraňovaní, najmä v námornej a leteckej oblasti. Pomocou prijímania núdzových správ v reálnom čase z akéhokoľvek bodu na zemi s presnými informáciami o polohe a kontaktu záchranného strediska s ľuďmi v núdzi uľahčí záchranné operácie a zníži množstvo falošných poplachov a tým umožní zachrániť viac ľudských životov. Toto má tiež význam v oblasti boja proti nezákonnej imigrácii cez more a vykonávania schopnosti agentúr zachraňovať migrantov v núdzi na mori. 3.12. Ostatné aplikácie: logistika, životné prostredie, veda, vykonávanie práva a iné GNSS tiež poskytuje nástroje na zavádzanie zlepšení v oblasti logistiky. Prostredníctvom presného a plynulého sledovania a monitorovania debien, kontajnerov alebo paliet GNSS, spolu s inými technológiami ako sú rádiové frekvenčné identifikačné zariadenia, zlepšuje riadenie reťazcov dodávok a riadenia flotily pre všetky druhy dopravy, rovnako v mestských oblastiach, ako aj na diaľkových trasách. Okrem toho v kontexte viacrežimových aplikácií je možné posilniť bezpečnosť použitím elektronických pečatí a iných zariadení pracujúcich na báze určovania polohy. Technológie satelitnej navigácie poskytujú užitočné služby v širokom rozsahu sektorov. Mnohé z týchto sektorov nie je možné zahrnúť do tejto zelenej knihy, t. j. verejné dopravné systémy, verejné práce a stavebníctvo, imigrácia a hraničná kontrola, polícia, sledovanie väzňov, výroba biomasy a riadenie krmív, riadenie životného prostredia, lekárske aplikácie a postihnuté osoby, vedecký výskum, poľovačka, športy, turistika, odstraňovanie odpadov a mnohé iné. OTÁZKA 1: Po uvedení Vašej oblasti záujmu vo vyššie uvedenom zozname (3.1 až 3.12), uveďte prosím Váš názor na: - aké opatrenia by bolo treba prijať na urýchlenie vstupu Vašej aplikácie na trh, - vhodnosť právneho a regulačného rámca a potreby jeho ďalšieho rozvoja, prínosov povinného používania GNSS alebo ekvivalentných polohovacích systémov pre Vašu vybranú aplikáciu, v súlade s pravidlami a záväzkami Svetovej obchodnej organizácie, - úloha verejných orgánov, - ochrana občanov (v oblasti ochrany a bezpečnosti a iných aspektoch civilnej ochrany), - využitie GNSS, - trhová perspektíva vo Vašej oblasti (v súvislosti s očakávaným objemom využitia), - citlivosť na náklady, - minimálne požiadavky presnosti a iné parametre výkonu, - certifikačný postup, - integrácia s komunikačnými systémami a - ostatné otázky, ktoré sú podľa Vás dôležité. 4. ETICKÉ OTÁZKY A OCHRANA SÚKROMIA Schopnosť satelitnej navigačnej technológie stanoviť a sledovať polohu ľudí a tovaru má dôsledky v oblasti ochrany súkromia. Ochrana osobných údajov a súkromia sú spoločnou obavou, ktorú zdieľajú všetci občania. Právo na súkromie je vysoko vyvinutou oblasťou práva v Európe. Všetky členské štáty Európskej únie podpísali Európsky dohovor o ľudských právach, ktorý zaručuje rešpektovanie „súkromného a rodinného života, domova a korešpondencie“. Väčšinu otázok o ochrane súkromia v súvislosti so satelitnou navigáciou upravuje súčasný legislatívny rámec: Smernica 95/46/ES upravuje spracovanie a používanie „osobných údajov“ pomocou pojmov „transparentnosť, zákonný účel a primeranosť“ a smernica 2002/58/ES sa týka spracovania osobných údajov a ochrany súkromia v sektore elektronických komunikácií. OTÁZKA 2: Ako vnímate súčasný právny rámec, ktorý sa vzťahuje na otázky ochrany súkromia v súvislosti so zavedením služieb založených na GNSS? Vidíte potrebu prijať dodatočné opatrenia na vyriešenie špecifických otázok v oblasti ochrany súkromia? 5. Činnosť verejného sektora Zároveň s vývojom satelitných navigačných infraštruktúr, orgány verejného sektora na národnej úrovni a na úrovni EÚ podporujú rozvoj satelitných navigačných technológií. Verejné činnosti boli vykonané v rôznych oblastiach vrátane podpory výskumu, prijímania vhodného regulačného rámca a iných. Potenciálny rozsah verejných činností je opísaný nižšie. 5.1. Výskum a inovácia Ako je uvedené v Lisabonskej stratégii, výskum bol uznaný ako základný nástroj na spustenie inovácie a vytvárania hospodárskeho bohatstva. Zatiaľ čo EÚ je ešte stále dosť vzdialená od svojho cieľa investovať 3 % HDP do výskumu a vývoja v roku 2010 – posledné údaje svedčia o investíciách vo výške 1,9 % HDP – predsa len existujú povzbudivé náznaky rovnako podnikov, ako aj vlád, ktoré zvyšujú svoje výdavky na výskum. Celkové ročné verejné a súkromné výdavky v Európe doteraz vynaložené na výskum v satelitných navigačných aplikáciách predstavujú viac ako 100 miliónov EUR. Táto suma sa pravdepodobne zvýši päťnásobne, keď bude systém GALILEO plne funkčný. OTÁZKA 3: Je celkové úsilie v oblasti vývoja v Európe priamo úmerné s celkovým cieľom poskytnúť Európe najmodernejšiu kompetenciu? V ktorej oblasti a sektoroch vývoja by sa malo úsilie sústrediť? Čo je potrebné urobiť na zvýšenie výskumného úsilia a na najlepšie využitie výsledkov výskumu? 5.2. Malé a stredné podniky – centrá excelentnosti MSP sú identifikované ako kľúčové prvky pri dosahovaní cieľov Lisabonskej stratégie, ktorej cieľom je vytvoriť z EÚ najkonkurencieschopnejšie vedomostné hospodárstvo. Spolupráca a vytváranie siete sa medzi MSP na európskej úrovni podporovala v rámci Šiesteho rámcového výskumného programu EÚ prostredníctvom pridelenia aspoň 8 % financovania za týmto účelom. Boli vypracované štúdie o prijímačoch s nízkou spotrebou energie, metódach určovania polohy vo vnútri objektov, koncepciách viac frekvenčných antén, sledovaní divej zver a iných aspektoch. Niektoré regióny v Európe uznali prínosy získavania vedomostí o satelitnej navigácii. Boli vytvorené strediská kompetencie v oblasti polohovacích technológií prostredníctvom spoločného umiestnenia spoločností, výskumných laboratórií a inštitútov a prostredníctvom nadviazania partnerstva s univerzitami, fakultami a školami. Európska kohézna politika v rokoch 2007 − 2013 bude povzbudzovať regióny, aby si vymieňali osvedčené postupy v oblasti vývoja aplikácií systému GALILEO prostredníctvom iniciatívy „Regióny pre hospodársku zmenu“. OTÁZKA 4: Ako by mali verejné orgány stimulovať MSP? Je potrebné podporovať kompetenčné strediská, školiace programy alebo nejaké iné nástroje (a ktoré prípadne)? 5.3. Medzinárodná spolupráca Systém GALILEO ponúka neporovnateľnú medzinárodnú verejnú službu, čo dokazuje počet krajín, ktoré majú záujem spolupracovať. Spolupráca s krajinami mimo EÚ vrátane rozvojových krajín je nevyhnutná na realizáciu všetkých prínosov systému GALILEO, s cieľom podporovať priemyselné know-how, stimulovať aplikácie v rámci EU a mimo EU, prijímať globálne štandardy, otvárať sa celosvetovým trhom a podporovať systém GALILEO v medzinárodných orgánoch. Schémy spolupráce sa týkajú regulačných aspektov, certifikácie a frekvencií, ako aj práv duševného vlastníctva, vedeckého výskumu a priemyselnej činnosti. Kompatibilita GALILEO-GPS zaručí dostupnosť prijímačov s vynikajúcim výkonom. Táto kompatibilita by mala po ukončení rozhovorov medzi Európou a Ruskom o vývojovom programe GLONASS platiť tiež na tretiu konšteláciu. OTÁZKA 5: Čo je najdôležitejšou otázkou v oblasti spolupráce, ktorú je potrebné implementovať? Existuje zvláštny sektor sveta, na ktorý je potrebné sa zamerať? 5.4. Štandardy, certifikácia a zodpovednosť S cieľom uľahčiť službám GALILEO budúce preniknutie trhu, rovnako verejný, ako aj súkromný sektor už vykonali v súvislosti so systémom GALILEO rôzne štandardizačné činnosti. Boli stanovené štandardy na výkon prijímačov a boli začaté konkrétne akcie v leteckej a námornej oblasti v rámci Medzinárodnej organizácie civilného letectva a Medzinárodnej námornej organizácie. V železničných a cestných spoločenstvách prebiehajú rôzne práce na uspokojenie špecifických štandardizačných potrieb. Ostatní poskytovatelia polohovacích služieb sa zúčastňujú na vývoji štandardov GALILEO. OTÁZKA 6: Myslíte si, že by bolo potrebné venovať viac úsilia na stanovenie štandardov pre zariadenia a služby satelitnej navigácie a na akej úrovni? Pre aplikácie týkajúce sa aspektov bezpečnosti a zodpovednosti je nevyhnutné použiť certifikáciu zariadení a služieb. Hodnotenie polohovacích systémov a výkonnosti aplikácie je potrebné zaviesť prostredníctvom „bezpečnostných“ metód. Dizajn systému a prevádzkové postupy bude potrebné certifikovať s cieľom potvrdiť splnenie najdôležitejších bezpečnostných požiadaviek. Systém Egnos bude certifikovaný v súlade s jednotnými európskymi leteckými nariadeniami. Európsky dozorný orgán GNSS pre GALILEO vymenuje podporný certifikačný orgán, ktorý bude konzultovať s rôznymi regulátormi o použitiach v situáciách ohrozenia ľudského života, t. j. Európsku leteckú bezpečnostnú agentúru. OTÁZKA 7: Ktoré bezpečnostné aplikácie si podľa Vás vyžadujú certifikáciu? Sú bezpečnostné požiadavky infraštruktúry GALILEO dostatočné na vytvorenie základu pre certifikačný systém vrátane životnosti infraštruktúry? Aké sú podľa Vás otázky v oblasti zodpovednosti a ako by sa mali podľa Vás riešiť? 5.5. Frekvencie Medzinárodné pridelenia frekvenčných spektier sa vykonávajú v plnej miere v súlade s nariadeniami Medzinárodného telekomunikačného zväzu a v Európe, v súlade s rozhodnutím o rádiovom frekvenčnom spektre[15] Ochrana spektra frekvencií a podporovanie prideľovania nových frekvenčných pásiem je kľúčovým cieľom na zabezpečenie poskytovania bezpečných a zaručených služieb pre všetkých používateľov. Je potrebné vziať na vedomie, že tieto otázky sú tiež predmetom širšej diskusie v súvislosti s preskúmaním regulačného rámca EÚ pre elektronické komunikáčné siete a služby[16]. Neustále zlepšovanie výkonu závisí od pridelenia frekvenčného spektra. OTÁZKA 8: Predpokladáte potrebu lepšej koordinácie spektra na medzinárodnej a európskej úrovni? Je potrebné prijať opatrenia ohľadom potenciálnych zdrojov interferencie? 5.6. Práva duševného vlastníctva Príjmový potenciál satelitnej navigácie spočíva na používateľskom segmente s tým, že počet používateľov pravdepodobne výrazne narastie. Patenty sa môžu vzťahovať na vynálezy týkajúce sa metód, ktoré používajú prijímače GNSS na zachytávanie a demodulovanie signálov a pre s tým spojené spracovateľské algoritmy. Patenty sa môžu tiež vzťahovať na obsah signálu a na chipsety, ktoré sa budú vkladať do prijímačov GNSS. Ochrana, ktorú poskytuje autorské právo môže byť v niektorých prípadoch tiež dôležitá, najmä pri spracovaní signálu a obsahu signálu. OTÁZKA 9: Myslíte si, že súčasné pravidlá práv duševného vlastníctva sú vhodné na to, aby umožnili zlepšovateľom ťažiť zisk zo svojich činností a zároveň umožnili užívateľom využívať tieto zlepšenia? 5.7. Štátne zákony a systémy, smernice a nariadenia EÚ Nové technológie a inovácie sú kľúčovými prvkami pre moderné spoločnosti. Zákonodarcovia musia zabezpečiť, aby sa prínosy vyplývajúce z tejto činnosti príslušne odzrkadľovali v rámci Spoločenstva, aby sa informácie používali v praxi a aby sa technické zlepšenia plne využívali. Používanie satelitnej navigácie už bolo poverené na miestnej, regionálnej alebo štátnej úrovni. Za posledných niekoľko rokov bola prijatá európska legislatíva v rôznych sektoroch, ktorá potvrdzuje, že GNSS uľahčuje a racionalizuje činnosti, zdokonaľuje úroveň služieb pre občanov a znižuje náklady. OTÁZKA 10: Existujú nejaké právne alebo regulačné bariéry na národnej úrovni alebo na úrovni EÚ, ktoré je potrebné prekonať pred uvedením vašej aplikácie na trh ? Sú vnútroštátne právne predpisy alebo smernice, alebo nariadenia EÚ potrebné v oblasti vašej aplikácie? Uveďte podrobnosti o príslušných sektoroch a predpokladaných prínosoch. Aký prístup by mal zachovávať Európsky rádionavigačný plán? 6. Záver Touto zelenou knihou sa ustanovil rámec, v ktorom sa vyvíjajú aplikácie satelitnej navigácie a načrtli sa otázky, o ktorých bude možné diskutovať. Jej cieľom je podnietiť nové myšlienky zo strany priemyslu, verejných orgánov, skupín spotrebiteľov a samotných spotrebiteľov za účelom definovať konkrétne ciele a najvhodnejšie činnosti vo verejnom sektore vzhľadom na GNSS. 7. rámcový výskumný program sa použije ako pilier na podporu verejných iniciatív. Predvedenie a zavedenie skúšobnej prevádzky poskytovania služby v plnom rozsahu prinesie potrebnú dôveru pre novú obchodnú činnosť, ktorá sa čoskoro rozvinie. V septembri 2007 Komisia predloží analýzu výsledkov verejných rozhovorov spolu s akčným plánom obsahujúcim praktické opatrenia, ktoré sa budú navrhovať od roku 2008. V tejto analýze a opatreniach, ktoré by mohli byť navrhnuté na základe tejto Zelenej knihy, Komisia zohľadní zásadu technologickej neutrality, ochrany konkurencieschopnosti všetkých sektorov odvetví a záujmov a práv spotrebiteľov. [1] Príspevky môžete zasielať adresu „Európska Komisia, Generálne riaditeľstvo pre energiu a dopravu, Jednotka Galileo – Zelená kniha, B-1049, Brusel, Belgicko“. [2] Oznámenie Komisie, KOM (2005) 431. [3] Na spracovanie informácií o polohe volajúceho na účely vylepšených polohovacích núdzových služieb (E112) sa vzťahuje odporúčanie Komisie K(2003)2657, Úradný vestník L 189, 29/07/2003 s. 49 − 51 [4] Akčný plán pre energetickú účinnosť: Využitie potenciálu KOM(2006)05045 [5] Odporúčanie Komisie, 2003/558/ES. [6] Oznámenie Komisie, KOM (2005) 431. [7] Rezolúcia A.953(23) o celosvetovom rádiovom navigačnom systéme a Rezolúcia A.915(22) o námornej politike a požiadavkách pre budúci globálny navigačný satelitný systém. [8] Ako napríklad WAAS a EGNOS (kozmické systémy, určené na zlepšenie polohovania GPS nad územím USA a Európy, v uvedenom poradí) alebo IALA rozdielna GPS infraštruktúra. [9] Rezolúcia A.915(22) námorná politika a požiadavky pre budúce globálne navigačné satelitné systémy. [10] Smernica 2002/59/ES. [11] Nariadenia (ES) č. 1489/97 a 2244/2003. [12] Odporúčania ICAO 6/1 a 6/2 11. Letovej navigačnej konferencie. [13] Európsky dohovor o medzinárodnej cestnej preprave nebezpečného tovaru (ADR), Európsky dohovor o medzinárodnej preprave nebezpečného tovaru po rieke Rýn (ADNR), Európsky dohovor o medzinárodnej riečnej preprave nebezpečného tovaru (AND), Medzinárodný námorný kód pre nebezpečný tovar (IMDG) atď. [14] Nariadenie ES 796/2004, článok 30. [15] 676/2002/ES [16] KOM 2006 (334) z 29. júna 2006